เอกสารแนบ 3: รายงานคณะกรรมการตรวจสอบ

เรียนท่านผู้ถือหุ้น

คณะกรรมการตรวจสอบของบริษัท จีเอฟพีที จำกัด (มหาชน) ประกอบด้วยกรรมการอิสระจำนวน 3
ท่าน ซึ่งเป็นผู้ทรงคุณวุฒิด้านการเงิน การบัญชี กฏหมาย และการบริหารจัดการ
โดยคณะกรรมการตรวจสอบมีความเป็นอิสระ ประกอบด้วย นพ.สาธิต กรเณศ
ประธานกรรมการตรวจสอบ นายปารเมศ เหตระกูล กรรมการตรวจสอบ และ นายธนาธิป
พิเชษฐวณิชย์โชค กรรมการตรวจสอบ คณะกรรมการตรวจสอบทุกท่าน
มีคุณสมบัติครบถ้วนตามกฏหมาย กฏระเบียบที่ได้กำหนดไว้
ซึ่งสอดคล้องกับข้อกำหนดและแนวทางปฏิบัติที่ดีสำหรับคณะกรรมการตรวจสอบของตลาดหลักทรัพย์แห่งประเทศไทย
โดยเฉพาะอย่างยิ่ง คณะกรรมการตรวจสอบไม่ได้แต่งตั้งเพื่อรักษาผลประโยชน์ของกรรมการ
หรือผู้ถือหุ้นรายใหญ่เป็นการเฉพาะ

คณะกรรมการตรวจสอบได้ปฏิบัติตามหน้าที่ตามขอบเขตความรับผิดชอบที่ได้รับมอบหมายจากคณะกรรมการบริษัท
อาทิ การกำกับดูแลการดำเนินงานของบริษัทฯ รวมถึงงบการเงินของบริษัทฯและงบการเงินรวม
เพื่อสอดคล้องกับมาตรฐานบัญชี ข้อกำหนดของตลาดหลักทรัพย์และกฎหมายอื่นๆที่เกี่ยวข้อง
นอกจากนี้คณะกรรมการตรวจสอบได้มีการกำกับดูแลระบบงานตรวจสอบ
ทั้งด้านการตรวจสอบการจัดการทางการเงิน
การปฏิบัติการและการจัดระบบควบคุมภายในให้เหมาะสมและมีประสิทธิภาพในการปฏิบัติงานมากยิ่งขึ้น
เพื่อให้มั่นใจว่า ผู้บริหารและกรรมการบริหาร ปฏิบัติหน้าที่อันจะพึงมีต่อผู้ถือหุ้นของบริษัทฯ
ด้วยความซื่อสัตย์สุจริต ความรับผิดชอบ และได้บริหารกิจการตามนโยบายของบริษัทฯ

ในรอบปี 2554 คณะกรรมการตรวจสอบ ได้มีการจัดประชุมทั้งสิ้นจำนวน 4 ครั้ง
ซึ่งคณะกรรมการตรวจสอบได้เข้าร่วมประชุมทุกครั้ง โดยได้มีการหารือ
และแลกเปลี่ยนข้อคิดเห็นกับผู้บริหาร ผู้ตรวจสอบภายใน และผู้สอบบัญชี ในเรื่องที่เกี่ยวข้อง
ประกอบด้วยเรื่องต่างๆ โดยสรุป ดังนี้

1.  ความถูกต้อง ครบถ้วน เชื่อถือได้ของรายงานทางการเงินของบริษัทฯ คณะกรรมการตรวจสอบ
    ได้สอบทานงบการเงินทั้งประจำไตรมาส และประจำปี 2554
    ของทั้งในส่วนงบการเงินเฉพาะบริษัทฯ และงบการเงินรวม ร่วมกับผู้สอบบัญชี
    ฝ่ายตรวจสอบภายในและฝ่ายจัดการ ทั้งในประเด็นความถูกต้องเชื่อถือได้
    และความเหมาะสมก่อนจะมีการนำเสนองบการเงินเพื่อขออนุมัติจากที่ประชุมคณะกรรมการ
    โดยการสอบทานจะมุ่งเน้นรายการบัญชีที่สำคัญ รายการที่มีการเปลี่ยนแปลงอย่างมีนัยสำคัญ
    รายการปรับปรุง รายการสำรองทางบัญชี ประมาณการทางบัญชี
    การปฏิบัติตามมาตรฐานการบัญชี ตลอดจนการเปิดเผยข้อมูลที่มีความสำคัญ
    พร้อมฟังการชี้แจงและซักถามผู้สอบบัญชีจนเป็นที่พอใจว่างบการเงินดังกล่าวถูกต้องตามที่ควรและได้จัดทำตามหลักการบัญชีที่รับรองทั่วไป
    คณะกรรมการตรวจสอบมีความเห็นว่า งบการเงินในปี 2554
    ทั้งในส่วนงบการเงินเฉพาะบริษัทฯ และงบการเงินรวม มีความถูกต้อง ครบถ้วน เชื่อถือได้
    และเป็นไปตามมาตรฐานการบัญชีที่รับรองทั่วไปตลอดจนการเปิดเผยข้อมูลที่สำคัญ
    เพื่อให้มั่นใจได้ว่างบการเงินได้แสดงรายการอย่างเหมาะสม ชัดเจน เพียงพอ ทันเวลา
    และเป็นประโยชน์อย่างแท้จริงต่อนักลงทุน และบุคคลอื่นๆ ที่ใช้ประโยชน์จากงบการเงิน

2.  ระบบควบคุมภายในของบริษัทฯ
    คณะกรรมการตรวจสอบได้สอบทานระบบควบคุมภายในอย่างสม่ำเสมอ ของบริษัทฯ
    ซึ่งเป็นไปอย่างอิสระ ความเพียงพอ และมีประสิทธิผล
    รวมทั้งมีการพัฒนาคุณภาพการตรวจสอบทั้งในด้านบุคลากร และ
    การปฏิบัติงานตรวจสอบให้สอดคล้องกับมาตรฐานวิชาชีพอย่างต่อเนื่อง
    โดยพิจารณาจากรายงานผลการตรวจสอบภายใน ประจำปี 2554 ของฝ่ายตรวจสอบภายใน
    นอกจากนี้ คณะกรรมการตรวจสอบ ได้เยี่ยมชมการปฏิบัติงานจริง
    เพื่อให้เกิดความเข้าใจในระบบงานของบริษัทฯ
    รวมทั้งได้ให้ข้อแนะนำที่เป็นประโยชน์ต่อระบบการควบคุมภายในให้มีประสิทธิภาพยิ่งขึ้น
    โดยคณะกรรมการตรวจสอบจะรายงานประเด็นข้อบกพร่องที่สำคัญ
    พร้อมทั้งแนวทางแก้ไขไปยังคณะกรรมการบริษัทด้วยเสมอ
    วิธีการนี้จะเป็นการส่งเสริมให้ผู้บริหารของบริษัทฯ
    จัดให้มีระบบควบคุมภายในที่เพียงพอและมีประสิทธิภาพต่อการบริหารธุรกิจอย่างบรรลุผล
    มีระบบปฏิบัติงานที่มีประสิทธิภาพ ตลอดจนมีการดูแลรักษาทรัพย์สิน
    และการบริหารบุคลากรที่มีประสิทธิผล นอกจากนี้
    ยังได้ประเมินระบบการควบคุมภายในทางด้านการบริหาร การเงิน และการปฏิบัติตามกฏหมาย
    ตามแนวทางที่กำหนดโดยสำนักงานคณะกรรมการกำกับหลักทรัพย์และตลาดหลักทรัพย์ ทั้งนี้
    ไม่พบจุดอ่อนหรือข้อบกพร่องที่เป็นสาระสำคัญ ซึ่งสอดคล้องกับผลการประเมินของผู้สอบบัญชี
    ดังนั้น คณะกรรมการตรวจสอบมีความเห็นว่า โดยรวมแล้วบริษัทฯและบริษัทย่อย
    มีระบบควบคุมภายในที่เหมาะสม เพียงพอ และมีประสิทธิผล
    ซึ่งประกอบด้วยสภาพแวดล้อมธุรกิจทั่วไป การประเมินความเสี่ยงในด้านการผลิต การตลาด
    การเงิน
    รวมถึงความน่าเชื่อถือระบบสารสนเทศและการสื่อสารข้อมูลที่ใช้ในการบริหารของฝ่ายจัดการ
    ซึ่งอยู่ในเกณฑ์เหมาะสม เพียงพอ

3.  การปฏิบัติตามกฏหมาย และกฏระเบียบของสำนักงาน ก.ล.ต. ตลาดหลักทรัพย์ฯ
    และกฏหมายที่เกี่ยวข้องกับธุรกิจของบริษัทฯ บริษัทฯจัดให้มีการติดตาม วิเคราะห์
    และรายงานการเปลี่ยนแปลงของกฏหมาย กฏระเบียบต่างๆ
    ที่เกี่ยวข้องกับบริษัทฯและดำเนินการให้บริษัทฯถือปฏิบัติตามกฏหมาย กฏระเบียบต่าง ๆ
    นั้นอย่างถูกต้อง และคณะกรรมการตรวจสอบได้เฝ้าติดตามจากการสอบทานงานต่าง ๆ
    เพื่อให้มั่นใจว่า บริษัทฯได้ถือปฏิบัติตามข้อกฏหมายต่างๆ ที่เกี่ยวข้อง ทั้ง พรบ. หลักทรัพย์
    และตลาดหลักทรัพย์ ประกาศ ข้อกำหนดของ คณะกรรมการกำกับตลาดทุน สำนักงาน ก.ล.ต.
    และตลาดหลักทรัพย์แห่งประเทศไทย
    ตลอดจนของหน่วยงานที่เกี่ยวข้องกับการดำเนินธุรกิจของบริษัทฯ ทั้งนี้
    คณะกรรมการตรวจสอบพบว่า บริษัทฯได้ถือปฏิบัติตามกฏหมาย
    และกฏระเบียบที่บังคับใช้กับบริษัทฯ และมีผลในปี 2554 แล้ว

4.  การกำกับดูแลงานตรวจสอบภายใน
    คณะกรรมการตรวจสอบภายในได้กำกับดูแลงานตรวจสอบภายใน เพื่อให้มั่นใจว่า
    การดำเนินกิจกรรมตรวจสอบภายในเป็นไปอย่างมีประสิทธิภาพ
    และมีประสิทธิผลเพื่อประโยชน์สูงสุดแก่บริษัทฯ และผู้ถือหุ้น โดยได้สอบทานภารกิจ
    ขอบเขตการปฏิบัติงาน และภาระหน้าที่ความรับผิดชอบของหน่วยงานตรวจสอบภายใน
    รวมถึงสอบทานและอนุมัติแผนการตรวจสอบภายในประจำปีของฝ่ายตรวจสอบภายใน
    ซึ่งครอบคลุมทั้งในส่วนของบริษัทฯ และบริษัทย่อย
    ซึ่งในการสอบทานนั้นคณะกรรมการตรวจสอบได้ พิจารณาถึงความเพียงพอของอัตรากำลัง
    ผลการตรวจสอบตามฐานความเสี่ยง ความเป็นอิสระของการตรวจสอบภายใน
    และได้ให้คำแนะนำอย่างสร้างสรรค์เพื่อการพัฒนาอย่างต่อเนื่อง

5.  ความเหมาะสมของผู้สอบบัญชี คณะกรรมการตรวจสอบได้พิจารณาความเหมาะสมของผู้สอบบัญชี
    โดยอ้างอิงจากคุณภาพของงานการสอบบัญชี ทักษะความรู้ความสามารถ
    ประสบการณ์ในการตรวจสอบ และความเป็นอิสระของผู้สอบบัญชี
    จากการสอบทานรายงานทางการเงินรายไตรมาส
    และจากการประชุมเป็นการเฉพาะกับผู้สอบบัญชี ซึ่งจะทำให้ได้รับทราบถึงผลการสอบบัญชี
    และสภาพแวดล้อมของการควบคุมภายในอย่างเป็นอิสระ นอกจากนี้
    ยังพิจารณาความเหมาะสมของค่าตอบแทนเป็นการสำคัญด้วย ดังนั้น คณะกรรมการตรวจสอบ
    มีความเห็น เสนอพิจารณาแต่งตั้ง นายอำพล จำนงค์วัฒน์ หรือ นางสาววรรญา พุทธเสถียร
    หรือ นายนริศ เสาวลักษณ์สกุล จาก บริษัท เอส.เค. แอคเคาน์แต้นท์ เซอร์วิสเซส จำกัด
    เป็นผู้สอบบัญชีอีก 1 ปี โดยมีความรู้ และประสบการณ์เพียงพอในการปฏิบัติงานสอบบัญชี
    รวมถึง ค่าตอบแทนที่มีความเหมาะสม ซึ่งจะนำเสนอต่อที่ประชุมผู้ถือหุ้นเพื่ออนุมัติต่อไป

6.  การประเมินตนเองของคณะกรรมการตรวจสอบ
    คณะกรรมการตรวจสอบได้ประเมินขอบเขตการปฏิบัติงานจริงของตนเอง
    เกี่ยวกับองค์ประกอบของคณะกรรมการตรวจสอบ การประชุม ผลงาน
    ความสัมพันธ์ระหว่างผู้บริหารและผู้สอบบัญชีภายนอก
    ตามแนวทางการปฏิบัติที่ดีของตลาดหลักทรัพย์แห่งประเทศไทย
    และกฏบัตรของคณะกรรมการตรวจสอบ ผลการประเมินพบว่า คณะกรรมการตรวจสอบ
    มีขอบเขตและผลการปฏิบัติหน้าที่สอดคล้องตามแนวทางการปฏิบัติที่ดี
    และกฏบัตรคณะกรรมการตรวจสอบ
    อันมีส่วนช่วยเสริมสร้างการกำกับดูแลกิจการที่ดีได้อย่างมีประสิทธิผล
    โดยคณะกรรมการตรวจสอบ มีความเห็นว่า
    คณะกรรมการตรวจสอบได้มีการปฏิบัติหน้าที่ตามหน้าที่ และความรับผิดชอบที่ได้รับมอบหมาย
    โดยใช้ความรู้ ความสามารถประกอบกับความรอบคอบ และมีความเป็นอิสระอย่างเพียงพอ
    โดยไม่มีข้อจำกัดในการได้รับข้อมูลทั้งจากผู้บริหาร พนักงาน และผู้ที่เกี่ยวข้อง
    ตลอดจนได้ให้ความเห็นและข้อเสนอแนะต่าง ๆ
    เพื่อประโยชน์ต่อผู้มีส่วนได้เสียทุกฝ่ายอย่างเท่าเทียมกัน

โดยสรุปภาพรวมแล้ว คณะกรรมการตรวจสอบเห็นว่า คณะกรรมการบริษัท ตลอดจนผู้บริหาร
และกรรมการบริหารของบริษัทฯ มีจริยธรรม
และความมุ่งมั่นในการปฏิบัติหน้าที่เพื่อให้บรรลุเป้าหมายของบริษัทฯ อย่างมีคุณภาพ
อีกทั้งได้ให้ความสำคัญอย่างยิ่งต่อการดำเนินงานภายใต้ระบบการกำกับดูแลกิจการที่มีประสิทธิผล
โปร่งใสและเชื่อถือได้ รวมทั้งมีระบบควบคุมภายในที่เหมาะสมเพียงพอ
อีกทั้งมีรายงานทางการเงินที่เป็นไปตามมาตรฐานการบัญชีที่รับรองทั่วไป และกฏหมาย
กฏระเบียบที่เกี่ยวข้อง

นพ.สาธิต กรเณศ นายปารเมศ เหตระกูล นายธนาธิป พิเชษฐวณิชย์โชค

ประธานกรรมการตรวจสอบ กรรมการตรวจสอบ กรรมการตรวจสอบ